کروناویروس دویمه څپه؛ کالفورنیا ښوونځي او کاروبارونه بیا وتړل 
د امریکا د کالفورنیا ایالت والي د کروناویروس پېښو د زیاتېدو له امله پر کاروبار او سوداګرۍ یو لړ نوي محدودیتونه لګولي دي. 
په لاس انجلس او سنډیاګو ښارونو کې د ښوونځيو زده کوونکو ته لارښونه شوې چې د اګست په میاشت کې دې ټولګیو ته رانشي او پخپلو کورونو کې دې پاتې شي. والي په ټول ایالت کې د میخانو د تړلو حکم صادر کړی او لارښونه یې کړې ده چې رستورانتونه، سینماګانې او ژوبڼونه دې دننه خلکو ته د ورتګ اجازه ورنکړي. په ۳۰ ولسوالیو کې چې ډېر خلک یې په وېروس اخته شوي، ورزشي کلپونه، کلیساګانې او د سلمانۍ دوکانونه به بند وي. نیوسوم په یوې خبري غونډې کې ویلي چې "کویډ-۱۹ژر له منځه تلونکی ندی مګر دا چې واکسین یې جوړ شي." د امریکا د نورو ایالتونو په پرتله، په کالېفرونیا، فلورېډا، ارېزونا او ټکساس کې ګڼ شمېر خلک په کروناویروس اخته شوي دي. د رویټرز د خبري آژانس د ارزونو له مخې په تېرو دوو اوونیو کې په ۴۰ ایالتونو کې د کروناویروس مثبتې پېښې زیاتې شوي دي. د جانس هاپکینز پوهنتون د معلوماتو په اساس کروناویروس تر دې دمه په متحدو ایالتونو کې شاوخوا ۱۳۵زره کسان مړه کړي او څه باندې ۳. ۳ میلیون خلک پرې اخته دي. د کروناویروس په لومړي ځل د ۲۰۱۹ د ډېسمبر په میاشت کې په چین کې خپور شو. دغې وبا د نړۍ په ۱۸۸ هېوادونو کې ۵۷۳زره کسان مړه کړي او شاوخوا ۱۳ میلیون نور پرې اخته دي.